Jan Taks en ombud gaan nouer saamwerk | Netwerk24
Deur Elvira Wood 26 April 2019 17:00
Regter Bernard Ngoepe, die belastingombud, en Mark Kingon, waarnemende kommissaris van die Suid-Afrikaanse Inkomstediens, skud hand nadat hulle 'n samewerkingsooreenkoms geteken het.
Die Suid-Afrikaanse Inkomstediens (SAID) en die ombud het Vrydag aangekondig hulle het 'n samewerkingsooreenkoms geteken.
"Die ooreenkoms sal 'n enkele platform skep vir die twee instellings om saam te werk wat betref sake van gemeenskaplike belang, sonder om hul onderskeie mandate te oorskry," sê die twee in 'n gemeenskaplike verklaring.
Regter Bernard Ngoepe, die belastingombud, sê die samewerkingsooreenkoms is 'n stap in die regte rigting om onder meer 'n einde te bring aan onnodige vertragings in die finalisering van belastingbetalers se klagtes.
"Die ondertekende ooreenkoms beteken nie dat ons ywerig te werk sal gaan om belastingbetalers se klagtes teen die SAID te hanteer nie. Ons bly 'n onafhanklike instelling en sal voortgaan om ons mandaat regverdig en onpartydig uit te voer," sê Ngoepe.